PASTABOS IR PASIŪLYMAI

Dėl  Šiaulių miesto savivaldybės tarybos sprendimo projekto „Dėl Laikinosios karių palaikų perkėlimo ir laidojimo vietos paženklinimo komisijos sudarymo ir jos nuostatų patvirtinimo“ 

2025-09-02

Vadovaudamiesi Savivaldybių administracinės priežiūros įstatymu atlikome 2025-08-28  Šiaulių miesto savivaldybės tarybos posėdžiui teikiamo sprendimo projekto Nr. TSP-492 „Dėl Laikinosios karių palaikų perkėlimo ir laidojimo vietos paženklinimo komisijos ir jos nuostatų patvirtinimo“  išankstinę priežiūrą (toliau – Sprendimo projektas)

.	Sprendimo projektu tvirtinamų nuostatų (toliau – Nuostatų) 6 punktas ta apimtimi, kurioje nustatyta, kad laikinosios komisijos (toliau – Komisijos)  posėdžiai yra uždari, neatitinka Vietos savivaldos įstatymo (toliau – VSĮ) 22 straipsnio 7 dalies nuostatų, reglamentuojančių savivaldybių tarybų sudaromų komisijų posėdžių transliavimą, garso ir vaizdo įrašų darymą. Pagal VSĮ 22 str. 7 dalį, komisijų posėdžiai gali būti uždari, taigi, netransliuojami, o vaizdo ir garso įrašai neviešinami, jeigu yra VSĮ 22 str. 7 dalyje nurodytos sąlygos (esant valstybės, tarnybos arba komercinei paslapčiai ar asmens duomenų, kurių viešinimas neatitiktų BDAR reikalavimų). Aiškinamajame rašte nepateikiama informacija (pvz. nenurodytas atitinkamas Valstybės ir tarnybos paslapčių įstatymo 7 straipsnyje nurodytas pagrindas), kad šios Komisijos posėdžiuose svarstoma informacija atitinka VSĮ 22 str. 7 dalyje nurodytas uždarų posėdžių sąlygas. Pažymėtina, kad ne savivaldybės taryba, o pati Komisija turėtų spręsti, yra ar ne VSĮ 22 str. 7 dalyje nurodytos aplinkybės. Pažymėtina ir tai, kad tiek Vyriausybės 2025-08-27 nutarimu Nr. 616 patvirtiname  tvarkos apraše, tiek Draudimo propaguoti totalitarinius, autoritarinius režimus ir jų ideologijas įstatyme kalbama apie karių palaikų perkėlimo ir karių palaikų laidojimo vietas kaip apie viešuosius objektus.
Atsižvelgiant į tai, minėta nuostata dėl Komisijos posėdžių uždarumo brauktina,  taip pat siūlome Nuostatus papildyti dėl Komisijos posėdžių transliacijos bei garso ir vaizdo įrašų darymo pagal VSĮ 22 str. 7 d. nustatytą reglamentavimą.
.	Nuostatų 11 p., nustatantis, kad Komisijos sprendimai priimami 2/3 visų posėdyje dalyvaujančių Komisijos narių balsais, o Komisijos posėdis yra teisėtas, jeigu jame dalyvauja ne mažiau kaip pusė Komisijos narių, įskaitant ir Komisijos narius, balsuojančius raštu, neatitinka Vietos savivaldos įstatymo 22 straipsnio 10 dalies nuostatų, nustatančių, kad „Savivaldybės tarybos komisijų posėdžiai yra teisėti, jeigu juose dalyvauja daugiau kaip pusė visų komisijos narių. Savivaldybės tarybos komisijų sprendimai priimami posėdyje dalyvaujančių komisijos narių balsų dauguma“.
.	Nuostatų 12 p., nustatantis, kad „balsams „už“ ir „prieš“ pasiskirsčius po lygiai, lemia Komisijos pirmininko arba jo funkcijas atliekančio Komisijos pirmininko pavaduotojo balsas“, prieštarauja Vietos savivaldos įstatymo 22 straipsnio 10 dalies nuostatoms, nustatančioms, kad „jeigu balsai pasiskirsto po lygiai (laikoma, kad balsai pasiskirstė po lygiai tada, kai balsų už gauta tiek pat, kiek prieš, taip pat kai balsų už gauta tiek pat, kiek prieš ir susilaikiusių kartu sudėjus), balsuojama dar kartą. Jeigu balsavus dar kartą balsai pasiskirsto po lygiai, balsavimas tęsiamas komisijos nuostatų nustatyta tvarka“. Būtina papildyti Nuostatų 12 p.
.	Nuostatų 4 p. bei pačiame Sprendimo projekte reikėtų įrašyti Vyriausybės 2025 m. rugpjūčio 27 d. nutarimo numerį Nr.616. Taip pat siūlytume suvienodinti sąvokas Nuostatų 2 ir 3 punktuose  bei vartoti sąvokas „Šiaulių miesto savivaldybės taryba“ ir „Šiaulių miesto savivaldybės meras“.

